Luunja sild

Luunja sild on autode ja jalakäijate raudbetoonsild, mis asub Tartumaal Luunja valla lähedal üle Emajõe.

Emajõe süvendamise ja õgvendamise teostas Veeteede Valitsus, silla pealesõiduteed tegi Maanteede Valitsus 1930. aastatel. 1935-1937. aastatel ehitas silla Soome ehitusfirma OY Cyclop.

Mõõtmed 
Tartumaal Luunjas valmis 1930. aastatel Eesti kõrgeim sild. Uue raudbetoonsilla ehitamisel rajati Emajõele ligi 700 m pikkuses uus säng.

Silla kõrgus maapinnast oli ette nähtud 10 m ja veepinnast 12 m selleks, et silla alt pääseksid läbi sõitma suuremad laevad ja kõrgemate mastidega lodjad.

Sillal on kolm avaust -- üks laiusega 32,4 m ja kaks laiusega 25,8 m. Silla pikkus koos tiibadega kavandati 102 m.

Ajaloolisi fakte 
Luunja sild lasti 1941.aastal taganevate punaarmeelaste poolt õhku. Uus, vana silla vundamentidele toetuv sild, valmis 1953.aastal.

3.-4. septembril 1939 toimus president Konstantin Pätsi ringsõit Tartus ja Tartumaal. President külastas ka  Luunja silda, kus olid üles rivistatud Kaitseliidu organisatsioonide ja kooliõpilaste spaleerid. Sillal tervitas presidenti Mäksa vallavanem Leonhard Keskpalu.  President vaatles Eesti kõrgeimal sillal Emajõe uut sängi, mille kohta andis seletusi Tartu maainsener J. Lenzius. Presidendi sillale ilmumisel alustasid Emajõel sõitu lipuehtes sõjalaev Uku, kaitseliidu Tartu maleva mootorpaadid ja sisevete sadamakapteni laev, millel oldi meeskonnad üles rivistatud.

Viited 

Luunja vald